<classify> CHAMA cha ACTWazalendo kimejibu barua ya Msajili wa Vyama vya Siasa, Jaji Francis Mutungi, aliyetoa siku 14 kujieleza kwa nini asikifute.Katika barua hiyo ya Machi 25, Jaji Mtungi alitishia kukifuta chama hicho kwa kushindwa kuwasilisha ripoti ya ukaguzi ya mwaka wa fedha 201314 na kuwa hakijakidhi matakwa ya Sheria ya Vyama vya Siasa Sura ya 258.Pia alisema chama hicho kimekiuka Sheria ya Vyama vya Siasa, ikiwamo kuchoma moto bendera za Chama cha Wananchi CUF.Barua hiyo iliandikwa kwa ACT ikiwa ni siku kadhaa baada ya kumpokea aliyekuwa Katibu Mkuu wa CUF, Maalim Seif Sharif Hamad, ambaye alishindwa kesi Namba 23 ya mwaka 2016 kwenye Mahakama Kuu, iliyokuwa inahoji uhalali wa Profesa Ibrahim Lipumba kuendelea kuwa mwenyekiti wa chama hicho. Maalim Seif alishindwa kesi hiyo Machi 18, mwaka huu kwa Mahakama Kuu kumtambua rasmi Lipumba. Siku hiyo hiyo alitangaza kuhamia rasmi ACT-Wazalendo na siku moja baadaye alikabidhiwa rasmi kadi ya chama akiwa na wanachama wengine kadhaa. Baada ya kukabidhiwa kadi ya chama, yalianza kutokea matukio ya ushushwaji na uchomwaji moto wa bendera za CUF huku zikipandishwa zile za ACT Wazalendo, moja ya sababu zilizofanya Ofisi ya Msajili wa Vyama vya Siasa, kukiandikia barua chama hicho ya kwa nini kisifutwe. Msajili wa Vyama vya Siasa nchini, Jaji Mutungi alisema kesho atazungumzia suala hilo la ACT Wazalendo. Akizungumza na gazeti hili jana, Mkuu wa Kitengo cha Habari na Mawasiliano ACT-Wazalendo, Ado Shaibu alibainisha kuwa tayari wameshaandika barua kwa Ofisi ya Msajili kuzijibu tuhuma hizo. Ado alisema walikabidhi barua hiyo Jumatatu wiki hii, ikiwa siku 14 walizopewa zinaisha leo, ambapo chama hicho imejibua barua hiyo ikiwa ni siku saba kabla ya tarehe ya mwisho waliyokuwa wamepewa. Alisema wametii na kuzitolea ufafanuzi tuhuma hizo kama kilivyotakiwa kufanya huku akielezea kuwa wamejibu kama vile ambavyo Kiongozi wao, Kabwe Zitto alivyolifafanua suala hilo kwa wananchi kupitia vyombo vya habari. Kwa upande wetu tumeshatii kwa kumwandikia barua ya ufafanuzi msajili na tunangojea hatua zaidi kuhusiana na suala hili na ni imani yetu kuwa haki itatendeka, alisema Ado. Mwezi uliopita baada ya kuandikiwa barua ya kujieleza, Zitto ambaye pia ni Mbunge wa Kigoma Mjini, alijitetea kuwa hakuwahi kukwepa kuwasilisha taarifa za hesabu za chama na kuwaonesha waandishi wa habari hati safi ya ukaguzi iliyopewa kutokea Ofisi ya Mdhibiti na Mkaguzi Mkuu wa Hesabu za Serikali CAG. Kuhusu kuchoma bendera moto, alidai waliofanya hivyo sio wanachama wake. Alisisitiza kutoona ubaya wowote katika matumizi ya neno Takbir lililokuwa likitumiwa na wanachama waliokuwa wakishusha bendera ya CUF na kupandisha ya ACT - Wazalendo.  <topic>: kitaifa 